पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना का ग्राफ घट रहा है। विभिन्न कोविड सेंटरों से रोजाना करीब 40 से 50 मरीज स्वस्थ होकर घर लौट रहे हैं। बुधवार रात तक स्वास्थ विभाग द्वारा जारी बुलेटिन के अनुसार जिले में अब कुल संक्रमितों की संख्या घटकर 361 रह गई है। इसमें आलीराजपुर में सबसे ज्यादा 185 केस एक्टिव है। इसके बाद जोबट में 88 और भाभरा में 37 केस एक्टिव है।
इधर, सहयोग गार्डन स्थित कोविड-19 टीकाकरण सेंटर पर 18 से 44 वर्ष के लोगों का टीकाकरण बुधवार से शुरू हुआ है। टीकाकरण के लिए रजिस्ट्रेशन कराकर सेंटर, दिन और समय अलाॅट होने वाले युवाओं का टीकाकरण किया गया। युवाओं ने पूरे उत्साह से टीका लगवाया।
निर्धारित समय अनुसार स्लाॅटवार युवा अपना-अपना टीकाकरण कराने पहुंचना शुरू हो गए थे। जिला टीकाकरण अधिकारी डॉ. विजय बघेल के अनुसार पहले दिन 106 लोगों ने टीका लगवाया। वहीं दूसरे दिन भी 104 युवा टीकाकरण कराने पहुंचे। डॉ. बघेल के अनुसार 18 से अधिक आयु के लिए हर जिले में रोजाना 100 वैक्सीन फिलहाल लगाई जा रही है। वहीं आलीराजपुर में 110 लोगों को वैक्सीन लगाने का सेशन रखा जा रहा है। दूसरे दिन गुरुवार को 4 युवा टीकाकरण कराने के बाद वैक्सीन लगाने के लिए नहीं पहुंच पाए।
युवा बोले- यह सुरक्षा का टीका है, इसे जरूर लगवाएं
कोरोना से बचाव का टीका अपनी सुरक्षा के लिए हैं। टीका लगाकर हम पूरी तरह से सुरक्षित होकर अपने परिवार को चिंता मुक्त कर सकते हैं, इसलिए प्रत्येक व्यक्ति कोरोना से बचाव का टीका अवश्य लगवाएं। यह बात सचिन परिहार और योगिता परिहार ने जिलेवासियों से कही। उन्होंने बताया कोरोना से डरे नहीं, सुरक्षात्मक उपाय करें। 18 वर्ष से अधिक आयु के प्रत्येक व्यक्ति टीकाकरण अनिवार्य रूप से कराए तथा टीकाकरण के पूर्व व बाद भी मास्क अनिवार्य पहने। सोशल डिस्टेंसिंग का पालन करें। हाथों को साबुन अथवा सैनिटाइजर से थोड़े-थोड़े समय में साफ करते रहे।
सजगता दिखाएं, टीकाकरण कराएं
शिक्षिका कीर्ति गेहलोद ने कोरोना से बचाव का टीका लगने के बाद खुशी जाहिर करते हुए कहा मैंने तो सजगता दिखाते हुए कोरोना का टीका लगवाया है। जिलेवासी जिनकी आयु 18 वर्ष से अधिक वे अनिवार्य रूप से टीकाकरण कराए। यह टीका पूरी तरह सुरक्षित है। टीके के संबंध में किसी भी तरह की अफवाह या भ्रम पर ध्यान नहीं दें।
इधर, जोबट जेल में क्षमता से अधिक हुए कैदी, आलीराजपुर लाए तो 10 पॉजिटिव निकले
जोबट जेल में 70 कैदियों को रखने की क्षमता है। पर यहां क्षमता से अधिक कैदी हो गए थे। इसलिए गुरुवार को 30 कैदियों को जिला जेल लाया गया। आलीराजपुर में जेल में 328 कैदियों को रखने की क्षमता है। जिला जेल में लाने से पूर्व कैदियों की जांच की गई। जिसमें 10 कैदी पॉजिटिव निकले। बता दें इससे पहले भी जिला जेल में दूसरे जिलों से कैदी लाए थे। जिसके बाद यहां कोरोना पॉजिटिव की संख्या बढ़ी थी। जिला जेल में करीब 102 कैदी पॉजिटिव हुए थे। हांलाकि उन्हें उपचार के बाद ठीक होने पर डिस्चार्ज कर दिया था। एक बार फिर जेल में कैदी संक्रमित होने लगे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn